Aikuisten monialaisten palvelujen asiakkaat antavat kiitettävää palautetta Etelä-Karjalassa

Etelä-Karjalan hyvinvointialueen aikuisten monialaisissa palveluissa on helmikuusta 2025 alkaen kerätty systemaattisesti asiakaspalautetta. Aikuisten monialaisissa palveluissa tarjotaan tukea esimerkiksi mielenterveyden, riippuvuuksien ja arjen haasteiden kohtaamiseen ryhmätoiminnan, kuntoutuksen sekä ohjauksen avulla eri elämäntilanteissa.

Palautteen keräämisellä halutaan varmistaa, että palvelut vastaavat entistä paremmin asiakkaiden tarpeita ja tukevat heidän hyvinvointiaan ja arjessa selviytymistä. Kyselylomake pohjautuu Terveyden ja hyvinvoinnin laitoksen (THL) suosituksiin asiakaspalautteen kansallisesta yhdenmukaistamisesta.

Asiakastyytyväisyys näkyy NPS-luvuissa

Asiakastyytyväisyyttä mitataan kansallisella suositteluindeksillä (NPS, Net Promoter Score), joka kertoo, kuinka todennäköisesti asiakas suosittelisi palvelua muille. Lisäksi kyselyssä arvioidaan hoidon ja palvelun laatua asteikolla 1–5.

Ensimmäiset tulokset ovat lupaavia: kymmenestä eri ryhmästä kerätyn palautteen keskimääräinen NPS-luku on 64. Erityisen myönteistä palautetta on saatu kognitiivisesta lyhytterapiasta, jonka NPS-luku on 82.

– Tulokset osoittavat, että asiakkaat kokevat saavansa palveluista konkreettista hyötyä ja tukea. Samalla palaute auttaa meitä kehittämään palveluja entistä asiakaslähtöisemmiksi, kertoo aikuisten terapiakoordinaattori Tanja Kaipainen Etelä-Karjalan hyvinvointialueelta.

Monipuolinen tarjonta toiminnallisessa kuntoutuksessa

Toiminnalliseen kuntoutukseen kuuluu monipuolinen valikoima terapiamuotoja. Ohjatun omahoidon ja kognitiivisen lyhytterapian lisäksi tarjolla on lähes 20 erilaista ryhmää, kuten rentoutusryhmä, ADHD-ryhmä sekä itsemyötätuntoa arkeen -ryhmä.

- Monipuolinen ryhmätarjonta mahdollistaa sen, että tukea voidaan tarjota hyvin erilaisiin elämäntilanteisiin, oli kyse sitten kuntoutuksesta, mielenterveyden vahvistamisesta, arjenhallinnasta tai itsemyötätunnon lisäämisestä, päättää Kaipainen.

Lisätietoja

Tanja Kaipainen, aikuisten terapiakoordinaattori, p. 040 352 5164, tanja.kaipainen@ekhva.fi
Kaisa Kaski, vs. palvelupäällikkö, puh. 040 1390 411, kaisa.kaski@ekhva.fi